SL Uradni list Evropske unije C 88/25

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 88/18

V skladu s členom 51 Uredbe (EU) št. 1151/2012 (1) Evropskega parlamenta in Sveta je ta objava podlaga za uveljavlj anje pravice do ugovora zoper zahtevek za spremembo.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„SALAME PIACENTINO“

ES št.: IT-PDO-0117-01104-08.04.2013

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  Ime proizvoda — ☒ Opis proizvoda —  Geografsko območje —  Dokazilo o poreklu — ☒ Metoda proizvodnje —  Povezava —  Označevanje —  Nacionalne zahteve —  Drugo (Navedite)

2. Vrsta spremembe

— ☒ Sprememba enotnega dokumenta ali povzetka —  Sprememba specifikacije registriranega ZOP ali ZGO, za katerega enotni dokument in povzetek nista bila objavljena —  Sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  Začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

Opis proizvoda

— Stavek v povzetku (točka 4.2 Opis), ki navaja, da se za salamo „Salame Piacentino“ uporabljajo sveža svinjska stegna, je bil izbrisan. Namen te spremembe je odpraviti neskladnost med povzetkom, objavljenim v UL C 122/17, 11.5.2010, in specifikacijo. V skladu z zahtevami iz člena 3 specifikacije glede surovin za proizvodnjo „Salame Piacentino“ so se vedno uporabljali različni kosi mesa italijanskih težkih prašičev in ne svinjska stegna, kot bi bilo sklepati iz povzetka.

Metoda proizvodnje

— Potrebna je uvedba uporabe nitritov v zakonsko dovoljenih mejah, saj nitriti in nitrati salami „Salame Piacentino“ ZOP v postopku proizvodnje zagotavljajo večjo odpornost proti boleznim in oksidaciji.

— Dodatek muškatnega oreška v solno mešanico je potreben, ker tak proizvod predstavlja moderno alternativo tradicionalnemu receptu.

— Sprememba, s katero se dovoli uporaba starter kultur, zagotavlja hiter začetek fermentacije, kar je danes vedno težje doseči, saj je zaradi upoštevanja sodobnih higienskih standardov prisotnost bakterij v ozračju in strojih vedno manjša.

— Za „Salame Piacentino“ ZOP smo omejili največjo dovoljeno velikost, da se zagotovi spoštovanje tradicije proizvajanja. Proizvod „Salame Piacentino“ je tradicionalno majhen, zato se nam je zdelo primerno izrecno predpisati največjo velikost salame, da bi bilo obdobje zorenja iz specifikacije najprimernejše za tradicionalno obliko, s čimer se zagotovi enotno in optimalno zorenje. Poleg tega se z omejitvijo največje dovoljene velikosti proizvoda zagotovi, da povečanje največje teže za salamo za rezanje na 2 kg v ničemer ne zmanjša njene kakovosti; tako se zagotovi, da sta videz rezin in enotnost zorenja enaki kot pri proizvodu, ki se prodaja cel.

— Salama za rezanje se zaradi lažjega rezanja prodaja v elastični dvonitni mreži, saj je takšno mrežo pred rezanjem lažje odstraniti.

— Uvedba odstopanja od parametrov vlažnosti za +10 % med postopkom zorenja pomaga izboljšati kakovost proizvoda ZOP. Potrošniki danes želijo proizvod, ki zori dlje, celo dlje od najkrajšega obdobja, določenega v specifikaciji. Ugotovili smo, da lahko daljše obdobje zorenja v primerih, ko v zraku ni dovolj vlage, povzroči prodiranje zraka v proizvod, ki zato oksidira. Zato je glede parametrov vlažnosti v zorilnicah primerno dovoliti večjo fleksibilnost.

— Zdelo se nam je primerno povečati največjo dovoljeno težo salame za rezanje, da se odpravijo nekatere težave s količino odpadkov in nizkim donosom pri rezanju manjšega proizvoda.

— Zmanjšanje najmanjše dovoljene vsebnosti neorganskih ostankov s 4 % na 1,5 % je v skladu z najmanjšo dovoljeno vsebnostjo soli, ki močno vpliva na vsebnost neorganskih ostankov, ter je v skladu s trendom zmanjševanja količine soli v živilih.

— Zmanjšanje vrednosti pH končnega proizvoda s 5,4 na 5,2 je v skladu z uvedbo starter kultur, opisano v spremembi zgoraj. Sprememba najmanjše vrednosti pH za 0,2 ne vpliva na kakovost in organoleptične lastnosti proizvoda.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„SALAME PIACENTINO“

ES št.: IT-PDO-0117-01104-08.04.2013

ZGO ( ) ZOP ( X )

1. Ime

„Salame Piacentino“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 – Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

„Salame Piacentino“ spada v skupino soljenih, naravno zorjenih proizvodov, ovitih z debelim črevom prašičev, ki se uživajo surovi. Za izdelavo „Salame Piacentino“ se uporablja pusto svinjsko meso, ki se mu doda med 10 in 30 % slanine. Končni proizvod je valjaste oblike, barva rezine je živordeča, prepredena s koščki slanine belo rožnate barve. Okus je značilen, zelo močan in rahlo sladkast, z značilno aromo suhomesnatih proizvodov.

3.3 Surovine (samo za predelane proizvode)

„Salame Piacentino“ se proizvaja iz prašičev, ki so se skotili ter bili vzrejeni in zaklani v deželah Emilija Romanja in Lombardija. Za ime „Salame Piacentino“ se uporablja odstopanje iz člena 5(3) Uredbe (EU) št. 1151/2012.

3.4 Krma (samo za proizvode živalskega izvora)

Glede uporabe in sestave krmnih obrokov je treba upoštevati podrobna pravila. Krmljenje prašičev poteka v dveh stopnjah, krma pa temelji zlasti na proizvodih iz žit, ki izvirajo iz širšega območja, navedenega pod točko 3.3. Povprečni krmni obrok je v glavnem sestavljen iz koruzne drozge ter ječmena, otrobov, soje in mineralnih dodatkov. Stranske proizvode, ki nastanejo pri proizvodnji sira (sirotka, sirnina in pinjenec), večinoma zagotavljajo izdelovalci sirov iz opredeljenega geografskega območja.

3.5 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje, soljenje, mešanje, polnjenje v čreva, sušenje in zorenje, „Salame Piacentino“ se izvajajo na območju iz točke 4.

3.6 Posebna pravila za rezanje, ribanje, pakiranje itn.

Pakiranje in rezanje na rezine ali kose se izvaja izključno na območju proizvodnje iz točke 4 pod nadzorom za to določenega nadzornega organa. Da se zagotovi ohranjanje originalnih in posebnih značilnosti proizvoda, pakiranje in rezanje na rezine ali kose na območju proizvodnje izvajajo osebe s posebnim poznavanjem proizvoda. Če na rezine ali kose narezan proizvod z odstranjenim ovojem iz črev pride v stik z zrakom in je izpostavljen neprimernim okoljskim pogojem, lahko pride do oksidacije, rezine ali kosi na površini porjavijo in izgubijo značilno živordečo barvo pustega mesa, slanina postane žarka, aroma pa se spremeni.

3.7 Posebna pravila za označevanje

Proizvod mora imeti ob dajanju v promet napis „Salame Piacentino“.

Ime „Salame Piacentino“ mora biti na označbi navedeno z razločnimi in neizbrisljivimi črkami in se mora jasno razlikovati od vseh drugih napisov na označbi. Imenu mora takoj slediti navedba „Denominazione di Origine Protetta“ (Zaščitena označba porekla).

Prepovedano je dodajanje kakršnih koli navedb, razen tistih, ki so izrecno dovoljene.

Dovoljena je uporaba navedb, ki se nanašajo na nazive ali imena podjetij ali zasebne blagovne znamke, pod pogojem, da ne hvalijo proizvoda in ne zavajajo kupcev, in morebitna navedba imena prašičjih farm, s katerih proizvod izvira.

4. Jedrnata opredelitev geografskega območja

Območje proizvodnje „Salame Piacentino“ vključuje vse ozemlje pokrajine Piacenza, vendar je zaradi posebnih podnebnih razmer omejeno na območja z nadmorsko višino pod 900 metri.

5. Povezava z geografskim območjem

5.1 Posebnosti geografskega območja

Proizvodnja „Salame Piacentino“ se je začela v rimskih časih in se je prenašala skozi generacije ter se omejila na geografsko območje pokrajine Piacenza.

Pomen proizvodnega območja „Salame Piacentino“ je vezan na razvoj značilne podeželske kulture, ki je skupna celotni Padski nižini, od koder prihaja surovina (Emilija Romanja in Lombardija). Na območju, ki je vir surovine, je razvoj živinoreje povezan z močno razširjenostjo pridelovanja žit in s proizvodnimi metodami močno specializirane sirarske industrije, zaradi katerih se je proizvodnja usmerila v lokalno prašičerejo.

Proizvajalci iz Piacenze so razvili in iz generacije v generacijo prenašali posebne spretnosti izbiranja kosov mesa ter predelave pustih in mastnih delov. Poleg tega hladne doline z obilico vode in gozdnati griči ustvarjajo primerne pogoje za zorenje salame.

5.2 Posebnosti proizvoda

Za proizvod „Salame Piacentino“ je značilna sladka in intenzivna aroma, ki se razvije med zorenjem. Pusti del rezine je živordeč, prepreden s koščki slanine bele barve. Surovina za „Salame Piacentino“ je sestavljena iz različnih kosov mesa, ki so pravilno obrezani in izbrani ter izvirajo od prašičev s tipičnimi značilnostmi italijanskih težkih prašičev.

5.3 Vzročna povezava geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

Lastnosti, ki jih mora imeti proizvod „Salame Piacentino“, so odvisne od okoljskih razmer ter naravnih in človeških dejavnikov. Zlasti so značilnosti surovine tesno povezane z opredeljenim geografskim območjem njihovega izvora. Na tem območju so se razvile tehnike reje italijanskih težkih prašičev, ki odločilno vplivajo na kakovost kosov mesa za proizvodnjo „Salame Piacentino“.

Poleg tega je proizvodnja „Salame Piacentino“ v Piacenzi vezana na lokalne proizvajalce, ki so sčasoma izpopolnili spretnosti izbora pustih svinjskih kosov, ki jih nato zmešajo s slanino in začimbami. Te spretnosti skupaj z znanjem o najboljšem načinu zorenja „Salame Piacentino“ pričajo o povezavi med proizvodom in območjem proizvajanja.

Z značilnostmi območja proizvajanja so tesno povezani tudi okoljski dejavniki, zlasti podnebje, ki bistveno vpliva na značilnosti končnega proizvoda in prispeva k uspešnemu zorenju „Salame Piacentino“.

Kombinacija „surovina – proizvod – označba“ je torej povezana s posebnim družbeno-gospodarskim razvojem zadevnega območja in je zunaj njega neponovljiva.

Sklic na objavo specifikacije

(Člen 5(7) Uredbe (ES) št. 510/2006 (4))

Celotno besedilo specifikacije proizvoda je na voljo na spletnem naslovu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.